Δ΄ Εθνική ποδοσφαίρου ανδρών

Η **Δ΄ Εθνική Κατηγορία ποδοσφαίρου ανδρών** ήταν το τέταρτο τη τάξει πρωτάθλημα ποδοσφαίρου ανδρών στην Ελλάδα. Την ευθύνη για τη διοργάνωση έφερε η Ελληνική Ποδοσφαιρική Ομοσπονδία (Ε.Π.Ο.). Από το 2013 έπαψε να υφίσταται. Η τέταρτη εθνική κατηγορία επανήλθε σε ισχύ τις αγωνιστικές περιόδους 2019–2021 με τη μορφή όμως της Γ΄ Εθνικής Κατηγορίας.

## Ιστορία
### Εθνική Ερασιτεχνική Κατηγορία (1982–1987)
Η **Εθνική Ερασιτεχνική Κατηγορία** λειτουργούσε από την αγωνιστική περίοδο 1977–1978 έως την αγωνιστική περίοδο 1981–1982 ως το τρίτο τη τάξει πρωτάθλημα του ελληνικού ποδοσφαίρου. Την αγωνιστική περίοδο 1982–1983 θεσπίστηκε επίσημα η Γ΄ Εθνική Κατηγορία και η Εθνική Ερασιτεχνική Κατηγορία λειτουργούσε έως την αγωνιστική περίοδο 1986–1987 ως το τέταρτο τη τάξει πρωτάθλημα. Διεξαγόταν με τη μορφή ομίλων, χωρισμένων με γεωγραφικά κριτήρια, προκειμένου να εκπροσωπούνται αναλογικά όλες οι περιοχές της Ελλάδας.

### Δ΄ Εθνική Κατηγορία (1987–2013)
Την αγωνιστική περίοδο 1987–1988 θεσπίστηκε επίσημα η **Δ΄ Εθνική Κατηγορία** ως η τέταρτη κατηγορία του ελληνικού ποδοσφαίρου. Την πρώτη χρονιά διεξήχθη σε τέσσερις ομίλους, με τις τέσσερις πρωταθλήτριες ομάδες να κερδίζουν τον προβιβασμό στη Γ΄ Εθνική Κατηγορία. Σύντομα όμως η κατηγορία άρχισε να διογκώνεται, με αποτέλεσμα στο πρώτο μισό της δεκαετίας του 1990 να διεξάγεται ακόμα και σε 12 ομίλους και έναν τεράστιο αριθμό ομάδων, ο οποίος την περίοδο 1991–1992 είχε φτάσει στις 231.

Στη συνέχεια επιχειρήθηκε μία σταδιακή μείωση του τεράστιου όγκου των συμμετοχών, με αποτέλεσμα στο ξεκίνημα της δεκαετίας του 2000 οι όμιλοι να επανέλθουν στους τέσσερις και οι ομάδες μόλις στις 64. Από το 2002–2003 μέχρι την περίοδο 2012-2013 ο αριθμός των ομίλων είχε σταθεροποιηθεί στους 10, ενώ το σύνολο των ομάδων που συμμετείχαν κυμαινόταν μεταξύ 150 και 160. Η αρίθμηση των ομίλων γινόταν από βορρά προς νότο.

Οι νικήτριες ομάδες των ομίλων εξασφάλιζαν τον προβιβασμό τους στη Γ΄ Εθνική Κατηγορία. Ορισμένες χρονιές, λόγω αναδιάρθρωσης των κατηγοριών προβιβάστηκαν και οι δεύτερες ομάδες, ενώ την αγωνιστική περίοδο του 1988–1989 είχαν προβιβαστεί οι έξι πρώτες ομάδες του κάθε ομίλου. Στον αντίποδα, πάλι λόγω αναδιάρθρωσης, υπήρξε μία χρονιά (2002–2003), οπότε και υπήρξαν κάποιες νικήτριες ομίλων οι οποίες τελικά δεν προβιβάστηκαν απευθείας, αφού υποχρεώθηκαν να δώσουν αγώνες μπαράζ με νικήτριες άλλων ομίλων.

Οι ομάδες που κατακτούσαν τις τελευταίες θέσεις της βαθμολογίας (ο αριθμός ποικίλε από χρονιά σε χρονιά και από όμιλο σε όμιλο) υποβιβάζονταν στα τοπικά πρωταθλήματα των Ενώσεων Ποδοσφαιρικών Σωματείων και αντικαθίσταντο από τις πρωταθλήτριες ομάδες των τοπικών πρωταθλημάτων των Ε.Π.Σ.. Τις αγωνιστικές περιόδους 1988–1989 και 1989–1990, δεν υποβιβάστηκε καμία ομάδα.

Όσον αφορά στις πρωταθλήτριες των τοπικών Ενώσεων Ποδοσφαιρικών Σωματείων, αυτές κατά κανόνα ανέρχονταν απευθείας στη Δ΄ Εθνική. Εξαίρεση αποτέλεσαν οι περίοδοι 1986–1987, 1987–1988, 1998–1999, 1999–2000 και 2000–2001, όταν διοργανώθηκαν προκριματικοί αγώνες, με στόχο τον περιορισμό των ομάδων που θα ανέβαιναν στη Δ΄ Εθνική Κατηγορία, συνήθως λόγω αναδιάρθρωσης των ομίλων της κατηγορίας. Το ίδιο μάλιστα σύστημα εφαρμόσθηκε εκ νέου την αγωνιστική περίοδο 2011–2012, αφού η Δ΄ Εθνική Κατηγορία όδευε προς κατάργηση ή συγχώνευση με την Γ΄ Εθνική Κατηγορία (Football League 2).

Την αγωνιστική περίοδο **2013–2014** το ερασιτεχνικό πρωτάθλημα της Δ΄ Εθνικής Κατηγορίας **καταργήθηκε**, και το επαγγελματικό πρωτάθλημα της Γ΄ Εθνικής Κατηγορίας απέκτησε ερασιτεχνική μορφή με διοργανώτρια αρχή την Ε.Π.Ο..

### Γ΄ Εθνική Κατηγορία (2019–2021)
Με την αναδιάρθρωση των εθνικών πρωταθλημάτων του 2019 θεσπίστηκε η Α2 Εθνική Κατηγορία (Super League 2) ως η δεύτερη κατηγορία του ελληνικού ποδοσφαίρου. αντικαθιστώντας τη Β΄ Εθνική Κατηγορία (Football League).

Το ερασιτεχνικό πρωτάθλημα της Γ΄ Εθνικής Κατηγορίας διεξαγόταν σε ομίλους και οι ομάδες που κατακτούσαν την άνοδο προβιβάζονταν στο επαγγελματικό πρωτάθλημα της Β΄ Εθνικής Κατηγορίας (Football League), ενώ οι ομάδες που τερμάτιζαν στις θέσεις υποβιβασμού υποβιβάζονταν στα τοπικά πρωταθλήματα των Ε.Π.Σ. και αντικαθίσταντο από τους νικητές των τοπικών πρωταθλημάτων των Ε.Π.Σ..

Με την αναδιάρθρωση των εθνικών πρωταθλημάτων του 2021 η Β΄ Εθνική Κατηγορία (Football League) μετατράπηκε σε SuperLeague2, οπότε η Γ΄ Εθνική Κατηγορία αποτέλεσε ξανά την τρίτη κατηγορία.

## Οι πρωταθλητές στην Δ΄ Εθνική Κατηγορία
Στους πίνακες που ακολουθούν αναφέρονται οι νικήτριες ομάδες όλων των ομίλων της Δ΄ Εθνικής Κατηγορίας, από την αγωνιστική περίοδο 1982–1983, καθώς επίσης και ο αριθμός των ομίλων και των συλλόγων που συμμετείχαν την κάθε χρονιά.

### Εθνική Ερασιτεχνική Κατηγορία (1982–1987)

### Δ΄ Εθνική Κατηγορία (1987–2013)

### Γ΄ Εθνική Κατηγορία (2019–2021)

## Ομάδες ανά συμμετοχές
Στον παρακάτω πίνακα αναφέρονται οι κορυφαίες συμμετοχές των ομάδων στη Δ΄ Εθνική Κατηγορία (1977-2013).

## Οι πρώτοι σκόρερς στην Δ΄ Εθνική Κατηγορία
### Ως Δ΄ Εθνική Κατηγορία (1982–2013)

### Ως Γ΄ Εθνική Κατηγορία (2019–2021)

## Παραπομπές


## Πηγές
* Greece - RSSSF Πρωταθλητές Δ΄ Εθνικής Κατηγορίας

## Δείτε επίσης
* Ελληνική Ποδοσφαιρική Ομοσπονδία
* Ένωση Επαγγελματικού Ποδοσφαίρου Α2 Εθνικής Κατηγορίας
* Σύστημα ποδοσφαιρικών πρωταθλημάτων Ελλάδας
* Πρωτάθλημα Ελλάδας ποδοσφαίρου ανδρών
* Α2 Εθνική ποδοσφαίρου ανδρών
* Γ΄ Εθνική ποδοσφαίρου ανδρών
* Τοπικές ερασιτεχνικές Ενώσεις Ποδοσφαιρικών Σωματείων (Ελλάδα)
* Ειδικό ερασιτεχνικό πρωτάθλημα ποδοσφαίρου
* Β΄ Εθνική ποδοσφαίρου ανδρών
* Κατάλογος ποδοσφαιρικών ομάδων Ελλάδας

## Εξωτερικοί σύνδεσμοι
* 
* periferiako.com

Κατηγορία:Πρωταθλητές Ελλάδος
Κατηγορία:Δ΄ Εθνική κατηγορία ποδοσφαίρου ανδρών Ελλάδας